title: Rozhodnutie Európskeho parlamentu (EÚ) 2016/1533 z 28. apríla 2016 o účtovnej závierke Európskeho inovačného a technologického inštitútu za rozpočtový rok 2014

text:
               14.9.2016

               SK

               Úradný vestník Európskej únie

               L 246/279

         ROZHODNUTIE EURÓPSKEHO PARLAMENTU (EÚ) 2016/1533
   z 28. apríla 2016
   o účtovnej závierke Európskeho inovačného a technologického inštitútu za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho inovačného a technologického inštitútu za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskeho inovačného a technologického inštitútu za rozpočtový rok 2014 spolu s odpoveďou inštitútu (1),

               —

               so zreteľom na vyhlásenie o vierohodnosti vedenia účtov a zákonnosti a riadnosti príslušných operácií (2), ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady zo 12. februára 2016 o udelení absolutória inštitútu za plnenie rozpočtu za rozpočtový rok 2014 (05584/2016 – C8-0091/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút (4), a najmä na jeho článok 21,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu (A8-0117/2016),

               1.

               berie na vedomie, že konečná ročná účtovná závierka Európskeho inovačného a technologického inštitútu sa nachádza v prílohe ku správe Dvora audítorov;

               2.

               schvaľuje účtovnú závierku Európskeho inovačného a technologického inštitútu za rozpočtový rok 2014;

               3.

               poveruje svojho predsedu, aby postúpil toto rozhodnutie riaditeľovi Európskeho inovačného a technologického inštitútu, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 187.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 97, 9.4.2008, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: Rozhodnutie Rady 2010/784/SZBP zo 17. decembra 2010 , o policajnej misii Európskej únie na palestínskych územiach (EUPOL COPPS)

text:
                  18.12.2010

                  SK

                  Úradný vestník Európskej únie

                  L 335/60

         ROZHODNUTIE RADY 2010/784/SZBP
         zo 17. decembra 2010,
         o policajnej misii Európskej únie na palestínskych územiach (EUPOL COPPS)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 a článok 43 ods. 2,
         keďže:

                     (1)

                     Rada 14. novembra 2005 prijala na trojročné obdobie jednotnú akciu 2005/797/SZBP o policajnej misii Európskej únie na palestínskych územiach (1) (EUPOL COPPS). Operačná fáza misie EUPOL COPPS sa začala 1. januára 2006.

                     (2)

                     Misia bola naposledy predĺžená rozhodnutím Rady 2009/955/SZBP (2), ktorého účinnosť sa stráca 31. decembra 2010.

                     (3)

                     Politický a bezpečnostný výbor (PBV) 17. novembra 2010 odporučil predĺžiť misiu o ďalšie obdobie 12 mesiacov do 31. decembra 2011.

                     (4)

                     Štruktúra velenia a riadenia misie by sa nemala dotýkať zmluvných záväzkov vedúceho misie voči Európskej komisii v oblasti plnenia rozpočtu misie.

                     (5)

                     Pre misiu by sa mal aktivovať útvar stáleho monitorovania.

                     (6)

                     Misia sa uskutoční v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky uvedené v článku 21 zmluvy,

               PRIJALA TOTO ROZHODNUTIE:

            Článok 1
            Misia

               1.   Policajná misia Európskej únie na palestínskych územiach, ďalej len Koordinačný úrad Európskej únie na podporu palestínskej polície (EUPOL COPPS), zriadená jednotnou akciou 2005/797/SZBP, pokračuje od 1. januára 2011.

               2.   EUPOL COPPS sa realizuje v súlade s poslaním misie uvedeným v článku 2.

            Článok 2
            Mandát misie
            Cieľom EUPOL COPPS je prispieť k vytvoreniu udržateľných a účinných policajných opatrení na základe palestínskej iniciatívy a pod palestínskym vedením v súlade s najvyššími medzinárodnými normami a v spolupráci s programami Únie v oblasti budovania inštitúcií, ako aj s ďalším medzinárodným úsilím v širšom kontexte bezpečnostného sektora vrátane reformy trestného súdnictva.
            Na tento účel EUPOL COPPS:

                        a)

                        pomáha palestínskej civilnej polícii (PCP) pri vykonávaní programu rozvoja polície prostredníctvom poskytovania poradenstva a dôsledného mentorstva PCP, najmä vedúcim pracovníkom na okresnej, ústrednej a ministerskej úrovni;

                        b)

                        koordinuje a uľahčuje pomoc Únie a členských štátov a v prípade žiadosti aj medzinárodnú pomoc pre PCP;

                        c)

                        poskytuje poradenstvo v otázkach trestného súdnictva súvisiacich s políciou;

                        d)

                        zahŕňa projektovú jednotku na identifikáciu a vykonávanie projektov. Misia podľa potreby koordinuje, uľahčuje a poskytuje poradenstvo k projektom, ktoré na vlastnú zodpovednosť vykonávajú členské štáty a tretie štáty v oblastiach súvisiacich s misiou a na podporu jej cieľov.

            Článok 3
            Preskúmanie
            Raz za šesť mesiacov sa v súlade s hodnotiacimi kritériami uvedenými v koncepcii operácií (CONOPS) a operačnom pláne (OPLAN) a pri zohľadnení aktuálneho vývoja v oblasti uskutoční preskúmanie, ktoré umožní podľa potreby upraviť veľkosť a rozsah pôsobnosti EUPOL COPPS.

            Článok 4
            Štruktúra
            EUPOL COPPS sa pri plnení svojej misie skladá z týchto zložiek:

                        1.

                        vedúci misie/policajný komisár;

                        2.

                        sekcia poradenstva;

                        3.

                        sekcia koordinácie programu;

                        4.

                        administratívna sekcia;

                        5.

                        sekcia pre právny štát.

                  Tieto zložky sa vytvoria v rámci CONOPS-u a OPLAN-u. CONOPS a OPLAN schvaľuje Rady.

            Článok 5
            Civilný veliteľ operácie

               1.   Civilným veliteľom operácie EUPOL COPPS je riaditeľ útvaru pre plánovanie a vedenie civilných operácií (CPCC).

               2.   Civilný veliteľ operácie velí EUPOL COPPS a riadi ju na strategickej úrovni, pričom podlieha politickej kontrole a strategickému usmerňovaniu zo strany PBV a celkovej právomoci vysokého predstaviteľa Únie pre zahraničné veci a bezpečnostnú politiku (VP).

               3.   Civilný veliteľ operácie zabezpečuje riadne a efektívne vykonávanie rozhodnutí Rady, ako aj rozhodnutí PBV, a to aj tým, že vydáva, aj je to potrebné, pokyny na strategickej úrovni vedúcemu misie, radí mu a poskytuje mu technickú podporu.

               4.   Všetok vyslaný personál zostáva v plnom rozsahu pod velením vnútroštátnych orgánov dotknutého vysielajúceho štátu alebo inštitúcie EÚ. Vnútroštátne orgány odovzdajú operačnú kontrolu (OPCON) nad svojim personálom, tímami a jednotkami civilnému veliteľovi operácie.

               5.   Civilný veliteľ operácie nesie celkovú zodpovednosť za zabezpečenie riadneho plnenia povinnej starostlivosti Únie.

               6.   Civilný veliteľ operácie a osobitný zástupca Európskej únie (OZEÚ) sa podľa potreby vzájomne konzultujú.

            Článok 6
            Vedúci misie

               1.   Vedúci misie preberá zodpovednosť a vykonáva velenie a riadenie misie na mieste pôsobenia.

               2.   Vedúci misie velí a riadi personál, tímy a jednotky prispievajúcich štátov, ako ich pridelil civilný veliteľ operácie, pričom nesie aj administratívnu a logistickú zodpovednosť vrátane zodpovednosti za prostriedky, zdroje a informácie, ktoré sa misii poskytli.

               3.   Vedúci misie vydáva pokyny všetkým členom personálu misie v záujme účinného vykonávania misie EUPOL COPPS na mieste pôsobenia a preberá jej koordináciu a každodenné riadenie na základe pokynov civilného veliteľa operácie na strategickej úrovni.

               4.   Veliteľ misie zodpovedá za plnenie rozpočtu misie. Na tento účel podpíše zmluvu s Komisiou.

               5.   Veliteľ misie zodpovedá za disciplinárnu kontrolu personálu. Disciplinárne konania voči vyslanému personálu vykonáva dotknutý vnútroštátny orgán alebo inštitúcia Únie.

               6.   Vedúci misie zastupuje EUPOL COPPS v operačnej oblasti a zabezpečuje náležité zviditeľnenie misie.

               7.   Vedúci misie podľa potreby koordinuje svoju činnosť s ostatnými aktérmi Únie v teréne. Bez toho, aby bola dotknutá štruktúra velenia, osobitný zástupca EÚ vedúceho misie na miestnej úrovni politicky usmerňuje.

            Článok 7
            Personál EUPOL COPPS

               1.   Počet členov personálu EUPOL COPPS a ich odborná spôsobilosť musí byť v súlade s poslaním misie uvedeným v článku 2 a so štruktúrou stanovenou v článku 4.

               2.   EUPOL COPPS tvorí hlavne personál, ktorý vyslali členské štáty alebo inštitúcie Únie. Každý členský štát alebo inštitúcia Únie znáša náklady na každého člena personálu, ktorého vyslali, vrátane platov, zdravotného poistenia, cestovných nákladov do oblasti misie a späť a iných príspevkov okrem diét, ako aj príplatkov za náročnú a rizikovú prácu.

               3.   EUPOL COPPS podľa potreby prijíma štátnych príslušníkov členských štátov na zmluvnom základe, ak potrebné funkcie nezabezpečujú členovia personálu vyslaní členskými štátmi.

               4.   EUPOL COPPS podľa potreby prijíma aj miestny personál.

               5.   V prípade potreby môžu členov personálu misie vyslať aj tretie štáty. Každý vysielajúci tretí štát hradí náklady na členov personálu, ktorých vyslal, vrátane platov, zdravotného poistenia, príspevkov, poistenia vysokého rizika a cestovných nákladov do oblasti misie a späť.

               6.   Všetci členovia personálu si plnia povinnosti a konajú v záujme misie. Všetci členovia personálu misie dodržiavajú bezpečnostné zásady a minimálne normy ustanovené rozhodnutím Rady 2001/264/ES z 19. marca 2001 prijímajúcim bezpečnostné nariadenia Rady (3).

            Článok 8
            Postavenie personálu EUPOL COPPS

               1.   Podľa potreby sa na postavenie personálu EUPOL COPPS, a ak je to vhodné, na výsady, imunity a ďalšie záruky potrebné na ukončenie a hladký priebeh EUPOL COPPS vzťahuje dohoda, ktorá sa uzavrie v súlade s postupom ustanoveným v článku 37 zmluvy.

               2.   Za riešenie akýchkoľvek nárokov súvisiacich s vyslaním, ktoré vznesie člen personálu alebo ktoré sa tohto člena týkajú, zodpovedá členský štát alebo inštitúcia EÚ, ktorá ho vyslala. Dotknutý členský štát alebo inštitúcia EÚ zodpovedajú za začatie akéhokoľvek konania voči vyslanej osobe.

               3.   Podmienky zamestnania a práva a povinnosti medzinárodného a miestneho personálu sa ustanovia v zmluvách medzi vedúcim misie/policajným komisárom a členom personálu.

            Článok 9
            Hierarchia velenia

               1.   EUPOL COPPS má ako operácia krízového riadenia jednotnú hierarchiu velenia.

               2.   Politický a bezpečnostný výbor z poverenia Rady a vysokého predstaviteľa EUPOL COPPS politicky kontroluje a strategicky usmerňuje.

               3.   Civilný veliteľ operácie, ktorý podlieha politickej kontrole a strategickému usmerňovaniu zo strany PBV a celkovej právomoci VP, je veliteľom EUPOL COPPS na strategickej úrovni a ako taký vydáva pokyny vedúcemu misie, radí mu a poskytuje mu technickú podporu.

               4.   Civilný veliteľ operácie podáva Rade správy prostredníctvom VP.

               5.   Vedúci misie velí EUPOL COPPS a riadi ju na mieste pôsobenia a je priamo zodpovedný civilnému veliteľovi operácie.

            Článok 10
            Politická kontrola a strategické usmerňovanie

               1.   Politický a bezpečnostný výbor z poverenia Rady a vysokého predstaviteľa misiu politicky kontroluje a strategicky usmerňuje. Rada týmto poveruje PBV, aby na tento účel prijal príslušné rozhodnutia v súlade s článkom 38 tretím odsekom zmluvy. Toto poverenie zahŕňa právomoc vymenovať vedúceho misie na návrh VP a meniť a dopĺňať CONOPS a OPLAN. Zahŕňa tiež právomoci potrebné na prijímanie dodatočných rozhodnutí o vymenovaní vedúceho misie. Rada si ponecháva rozhodovaciu právomoc, pokiaľ ide o ciele a ukončenie misie.

               2.   Politický a bezpečnostný výbor pravidelne podáva Rade správy.

               3.   Civilný veliteľ operácie a veliteľ misie pravidelne a podľa potreby posielajú PBV správy o oblastiach, za ktoré sú zodpovední.

            Článok 11
            Účasť tretích štátov

               1.   Bez toho, aby bola dotknutá autonómia rozhodovania Únie a jej jednotný inštitucionálny rámec, možno vyzvať tretie štáty, aby prispeli k EUPOL COPPS, ak uhradia náklady na vyslanie personálu vrátane platov, zdravotného poistenia, príspevkov, poistenia vysokého rizika a cestovných nákladov do oblasti misie a späť a primerane prispejú na prevádzkové náklady EUPOL COPPS.

               2.   Tretie štáty, ktoré k EUPOL COPPS prispievajú, majú vo vzťahu ku každodennému riadeniu misie rovnaké práva a povinnosti ako členské štáty.

               3.   Rada týmto poveruje PBV, aby prijímal príslušné rozhodnutia o prijatí navrhovaných príspevkov a zriadil výbor prispievateľov.

               4.   Podrobné podmienky týkajúce sa účasti tretích štátov sa stanovia v dohode, ktorá sa uzavrie v súlade s článkom 37 zmluvy a podľa potreby dodatočnými technickými dojednaniami. Ak Únia a tretí štát uzavreli dohodu, ktorá ustanovuje rámec účasti tohto tretieho štátu na operáciách krízového riadenia Únie, uplatňujú sa v kontexte EUPOL COPPS ustanovenia takejto dohody.

            Článok 12
            Bezpečnosť

               1.   Civilný veliteľ operácie riadi plánovanie bezpečnostných opatrení, ktoré vykonáva vedúci misie, a v koordinácii s bezpečnostným úradom Rady zabezpečuje riadne a účinné vykonávanie týchto opatrení v rámci EUPOL COPPS v súlade s článkami 5 a 10.

               2.   Veliteľ misie je zodpovedný za bezpečnosť operácie a dodržiavanie minimálnych bezpečnostných požiadaviek platných pre operáciu v súlade s politikou Únie v oblasti bezpečnosti personálu nasadeného mimo Únie v operačnej kapacite podľa hlavy V zmluvy a jej podporných dokumentov.

               3.   Vedúcemu misie pomáha dôstojník pre bezpečnosť misie, ktorý mu zodpovedá a udržiava úzky funkčný vzťah s bezpečnostným úradom Rady.

               4.   Personál EUPOL COPPS prejde pred nástupom do funkcie povinným bezpečnostným výcvikom v súlade s OPLAN-om. Pravidelne sa tiež zúčastňuje opakovacieho výcviku na mieste pôsobenia, ktorý organizuje bezpečnostný dôstojník misie.

            Článok 13
            Finančné dojednania

               1.   Referenčná suma určená na pokrytie výdavkov spojených s EUPOL COPPS na obdobie od 1. januára 2011 do 31. decembra 2011 je 8 250 000 EUR.

               2.   Výdavky sa spravujú v súlade s postupmi a pravidlami, ktoré sa vzťahujú na všeobecný rozpočet Únie.

               3.   Štátni príslušníci zúčastnených tretích štátov a susediacich krajín môžu predkladať ponuky v rámci verejného obstarávania. S výhradou súhlasu zo strany Komisie môže vedúci misie uzavierať technické dojednania s členskými štátmi EÚ, zúčastnenými tretími štátmi a inými medzinárodnými aktérmi, pokiaľ ide o poskytovanie zariadenia, služieb a priestorov pre EUPOL COPPS.

               4.   Vedúci misie/policajný komisár podáva Komisii, ktorá nad ním vykonáva dohľad, vyčerpávajúce správy o činnostiach, ktoré vykonal v rámci svojej zmluvy.

               5.   Finančné dojednania rešpektujú prevádzkové požiadavky EUPOL COPPS vrátane kompatibility vybavenia a interoperability jej tímov.

               6.   Výdavky sa považujú za oprávnené odo dňa nadobudnutia účinnosti tohto rozhodnutia.

            Článok 14
            Sprístupnenie utajovaných skutočností

               1.   VP je v súlade s bezpečnostnými nariadeniami Rady oprávnený podľa potreby a v súlade s operačnými potrebami misie poskytnúť tretím štátom pridruženým k tomuto rozhodnutiu utajované skutočnosti a dokumenty EÚ, vypracované na účely misie, až po stupeň „RESTREINT UE“.

               2.   V prípade osobitnej a okamžitej operačnej potreby je VP tiež oprávnený v súlade s bezpečnostnými nariadeniami Rady poskytnúť miestnym orgánom utajované skutočnosti a dokumenty EÚ vypracované na účely misie až po stupeň „RESTREINT UE“. Vo všetkých ostatných prípadoch sa takéto skutočnosti a dokumenty poskytnú miestnym orgánom v súlade s postupmi, ktoré zodpovedajú ich úrovni spolupráce s Úniou.

               3.   VP je oprávnený poskytovať tretím štátom pridruženým k tomuto rozhodnutiu a miestnym orgánom neutajované dokumenty EÚ súvisiace s rokovaniami Rady o misii, na ktoré sa vzťahuje služobné tajomstvo podľa článku 6 ods. 1 rokovacieho poriadku Rady (4).

            Článok 15
            Monitorovanie
            Pre EUPOL COPPS sa aktivuje útvar stáleho monitorovania.

            Článok 16
            Nadobudnutie účinnosti
            Toto rozhodnutie nadobúda účinnosť dňom jeho prijatia.
            Stráca účinnosť 31. decembra 2011.

            V Bruseli 17. decembra 2010

                  Za Radu

                  predseda

               S. VANACKERE

            (1)  Ú. v. EÚ L 300, 17.11.2005, s. 65.

            (2)  Ú. v. EÚ L 330, 16.12.2009, s. 76.

            (3)  Ú. v. ES L 101, 11.4.2001, s. 1.

            (4)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: 2007/621/ES,Euratom: Rozhodnutie Rady z  26. septembra 2007 , ktorým sa vymenúva dánsky člen Európskeho hospodárskeho a sociálneho výboru

text:
               28.9.2007

               SK

               Úradný vestník Európskej únie

               L 253/38

      ROZHODNUTIE RADY

   z 26. septembra 2007,
   ktorým sa vymenúva dánsky člen Európskeho hospodárskeho a sociálneho výboru
   (2007/621/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 259,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 167,
   so zreteľom na rozhodnutie Rady 2006/703/ES, Euratom zo 16. októbra 2006, ktorým sa vymenúvajú dánski členovia Európskeho hospodárskeho a sociálneho výboru (1) na obdobie od 21. septembra 2006 do 20. septembra 2010,
   so zreteľom na kandidáta, ktorého navrhla dánska vláda,
   po získaní stanoviska Komisie,
   keďže v dôsledku odstúpenia pani Randi IVERSENOVEJ sa uvoľnilo jedno miesto dánskeho člena Európskeho hospodárskeho a sociálneho výboru,
   ROZHODLA TAKTO:
   Článok 1
   Pani Mette KINDBERG sa vymenúva za členku Európskeho hospodárskeho a sociálneho výboru ako náhrada za pani Randi IVERSENOVÚ na zvyšný čas jej funkčného obdobia, ktoré trvá do 20. septembra 2010.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 26. septembra 2007

            Za Radu

            predseda

         J. SILVA

      (1)  Ú. v. EÚ L 291, 21.10.2006, s. 33.